**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-2713- 3/20**

**Podgorica, 25.06.2020.**

Odlučujući po Zahtjevu, br. 06-11-2713-1/20 od 27.04.2020. godine, upućen od strane **DOO „Vodovod i kanalizacija“ Budva**, kojim se od Agencije za zaštitu ličnih podataka i slobodan pristup informacijama traži mišljenje vezano za implementaciju novih servisa na web sajtu ovog Društva kojim bi se, u situaciji epidemije COVID-19, korisnicima omogućilo pružanje određenih usluga elektronskim putem, odnosno istim bi se omogućilo podnošenje prijave za prijem računa putem e-maila, kao i mogućnost uvida u posljednji račun za utrošenu vodu, na način što bi korisnici prilikom prijave za ove servise u zadatoj formi unosili podatke: šifra potrošača, ime i prezime/naziv potrošača i e-mail adresa za prijem računa, te da li je ovakav sistem u skladu sa pravnim aktima, Savjet Agencije je na XXXV sjednici održanoj 25.06.2020. godine donio sljedeće

**M I Š LJ E NJ E**

**Formiranje korisničkog servisa na sajtu DOO “Vodovod i kanalizacija” Budva za potrebe korisnika (građana i privrednih društava), radi pružanja mogućnosti uvida u posljednji račun za utrošenu vodu kao i mogućnosti podnošenja prijave za prijem računa putem e-maila, na način što će isti prilikom registracije unositi podatke: šifru potrošača, ime i prezime, e-mail adresu za prijem računa, u skladu je sa Zakonom o zaštiti podataka o ličnosti.**

**O b r a z l o ž e nj e**

Agenciji za zaštitu ličnih podataka i slobodan pristup informacijama obratio se DOO “Vodovod i kanalizacija” Budva, Zahtjevom kojim se traži mišljenje vezano za implementaciju novih servisa na web sajtu ovog Društva kojim bi se, u situaciji epidemije COVID-19, korisnicima omogućilo pružanje određenih usluga elektronskim putem, odnosno istim bi se omogućilo podnošenje prijave za prijem računa putem e-maila, kao i mogućnost uvida u posljednji račun za utrošenu vodu, na način što bi korisnici prilikom prijave za ove servise u zadatoj formi unosili podatke: šifra potrošača, ime i prezime/naziv potrošača i e-mail adresa za prijem računa, te da li je ovakav sistem u skladu sa pravnim aktima, obzirom da, kako se navodi, postoji bojazan da na ovaj način može doći do zloupotrebe u smislu da neko može tražiti uvid u tuđi račun, s obzirom da se on-line putem ne može provjeriti identitet podnosioca zahtjeva, te da često pristižu zahtjevi za izdavanje kopija računa ili dostavu istih na e-mail adresu od strane lica na koje račun ne glasi (najčešće su to zakupci, podstanari i knjigovođe), te da se u tom slučaju traži saglasnost vlasnika na čije ime račun i glasi, dok bi se uvođenjem on-line servisa izbjegao fizički kontakt sa potrošačima, pa samim tim i mogućnost dostave saglasnosti.

Postupajući u skladu sa članom 50 tačka 3 Zakona o zaštiti podataka o ličnosti („Sl. List CG“, br. 79/08, 70/09, 44/12 i 22/17) u kojem se navodi da Agencija daje mišljenja u vezi sa primjenom ovog zakona, a na osnovu predmetnog zahtjeva, Savjet Agencije je mišljenja da je formiranje korisničkog servisa na sajtu DOO “Vodovod i kanalizacija” Budva za potrebe korisnika (građana i privrednih društava), radi pružanja mogućnosti uvida u posljednji račun za utrošenu vodu kao i mogućnosti podnošenja prijave za prijem računa putem e-maila, na način što će isti prilikom registracije unositi podatke: šifru potrošača, ime i prezime, e-mail adresu za prijem računa, u skladu sa Zakonom o zaštiti podataka o ličnosti.

Zakonom o zaštiti podataka o ličnosti u članu 2 stavovi 1 i 2 propisano je da se lični podaci moraju obrađivati na pošten i zakonit način i da se isti ne mogu obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Obrada ličnih podataka u smislu člana 9 stav 1 tačka 2 ovog Zakona je radnja kojom se automatski ili na drugi način lični podaci prikupljaju, evidentiraju, povlače, koriste, vrši uvid u njih, otkrivaju putem prenosa ili na drugi način čine dostupnim.

Uslovi za obradu ličnih podataka sadržani su u članu 10 ovog Zakona kojim je propisano da se obrada ličnih podataka može vršiti ukoliko za to postoji pravni osnov u zakonu ili po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku.

Članom 24 ovog Zakona propisano je da je rukovalac zbirke ličnih podataka obavezan da obezbijedi tehničke, kadrovske i organizacione mjere zaštite ličnih podataka, radi zaštite od gubitka, uništenja, nedopuštenog pristupa, promjene, objavljivanja, kao i od zloupotrebe. Istim članom takođe je propisano da mjere zaštite ličnih podataka moraju odgovarati prirodi i karakteru podataka koji se obrađuju, uzimajući u obzir najviši nivo tehnologije i troškove njihovog sprovođenja kao i ako se obrada ličnih podataka vrši elektronskim putem, rukovalac zbirke ličnih podataka obavezan je da obezbijedi da se u informacionom sistemu automatski evidentiraju korisnici ličnih podataka, podaci koji su obrađivani, pravni osnov za korišćenje podataka, broj predmeta odnosno zahtjeva, vrijeme odjave i prijave sa sistema i po potrebi datum do kad podaci o korisniku nijesu dostupni licu čiji su podaci obrađivani.

Imajući u vidu navedene zakonske odredbe, DOO “Vodovod i kanalizacija” Budva, u cilju implementacije novih servisa na sajtu istog, kao rukovalac zbirke ličnih podataka može formirati korisnički servis, odnosno omogućiti da građani i privredna društva mogu podnijeti prijavu za prijem računa putem e-maila, kao i omogućiti uvid u svoj poslednji račun za utrošenu vodu na sajtu, na način što će isti u cilju provjere posljednjeg računa na sajtu unositi šifru potrošača, dok korisnici, prilikom podnošenja prijave za prijem računa putem e-maila na sajtu ovog društva mogu unositi sljedeće podatke: ime i prezime, e-mail adresu, šifru potrošača, adresu potrošača, broj vodomjera, kontakt telefon. Obzirom da se radi o obradi ličnih podataka elektronskim putem rukovalac zbirke linih podataka dužan je da obezbijedi tehničke, kadrovske i organizacione mjera zaštite ličnih podataka propisane članom 24 Zakona o zaštiti podataka o ličnosti.

Uvidom u web sajt podnosioca zahtjeva utvrđeno je da je u cilju sprječavanja zloupotrebe predmetnog servisa, na način što neko lice koje nije vlasnik stambenog objekta može tražiti uvid u tuđi račun, odnosno ima mogućnost prijave za prijem računa putem e-maila, te je prilikom popunjavanja iste, neophodno da uploaduje (zakači) dokument odnosno ovjereno ovlašćenje vlasnika (saglasnost), čime je u potpunosti ispoštovan član 10 i 24 ZZPL.

Imajući u vidu navedeno, Savjet Agencije je mišljenja istaknutog u dispozitivu.

**SAVJET AGENCIJE**

**Predsjednik, Sreten Radonjić**

**Dostavljeno:**

* Podnosiocu zahtjeva
* Odsjeku za predmete i prigovore